Rakkonti ta' persuni b'esperjenzi varji ta' dawk li kienu protagonisti fit-twelid ta' Transport Malta u l-kisbiet ta' din l-entità fl-10 snin li għaddew tnaqqxet fi ktieb ġdid li l-Awtorità ħarġet f'għeluq dan l-anniversarju. Fost oħrajn fil-ktieb joħorġu dettalji ġodda dwar l-attakk li kien sar b'bomba fuq l-uffiċini tal-Awtorità f'Sa Maison fejn fost il-vittmi uffiċjal kien tilef saqajh. Il-mixja ta' Transport Malta li għaxar snin ilu bdiet tiġbor fi ħdanha tliet entitajiet li qabel kienu separati l-ajru, il-baħar u t-triq inġabret f'pubblikazzjoni ġdida li żewġet il-fotografija mar-rakkonti umani tal-ħaddiema u l-uffiċjali li raw din l-istorja tinkiteb. L-awtriċi tal-ktieb, is-soċjologa Maria Brown qalet ma' Television Malta li l-istudju tat-trasport mill-aspett soċjologu jixhed ħafna dwar is-soċjetà li qed ngħixu fiha. "Fl-aħħar mill-aħħar nagħmlu x' nagħmlu jekk mort passiġġata qed tuża t-toroq. Jekk tirt mort pajjiż ieħor qed tuża l-mezzi tat-trasport u ftit naħsbu kemm it-trasport jakkumpanja kull ġrajja soċjali umana li nagħmlu. Allura dan jixhed ħafna żminijiet li kienu qed ngħixu fihom pereżempju issa ħareġ enfasi mill-ktieb dwar mobbilità u enerġija alternattiva." Dr Brown kompliet tgħid li fl-intervisti ħarġu dettalji ġodda dwar episodji li kkaraterizzaw il-mixja tal-awtorità. Rakkont partikolari jfakkar l-attakk b'bomba li kien sar fl-uffiċini tal-ADT fl-2010 u jiżvela fost oħrajn kif in-numri ta' vittmi seta' kien ħafna akbar kieku ma tħassritx laqgħa minħabba li wieħed mill-managers nesa li kellu l-parents day. Il-fotografu li żewwaq il-paġni ta' din il-pubblikazzjoni Peter Paul Barbara qal ma' TVM li l-ktieb jinkludi ritratti storiċi u oħrajn ġodda li jixhdu l-avvanz teknoloġiku li sar fl-aħħar snin. "Hemm diversi fotografija li hi storika eżempju ritratti tal-istrajk li kien sar meta saret ir-riforma tal-public transport u hemm fotografija ġdida tal-infrastruttura li qed tinbidel kuljum." Mistoqsi dwar il-miri ta' Trasport Malta għall-għaxar snin li ġejjin iċ-Chairperson Joseph Bugeja qal li l-għan huwa li l-kwalità tas-servizz offrut lil pubbliku ġenerali u klijenti internazzjonali jkompli jitjieb. "L-għaxar snin li ġejjin l-Awtorità trid tkompli tiżviluppa dak is-servizz li qed tati f'servizzi aktar moderni u faċli għall-klijenti tagħha kif diġà bdejna fejn tiżviluppa mezzi aħjar ta' trasport. Ir-rwol tal-Awtorità apparti regolatur qed taqdi l-pubbliku ġenerali." Is-Sur Bugeja rringrazzja l-lealtà u l-ħidma tal-ħaddiema u l-preċedissuri tiegħu li qal hi riflessa fl-intervisti li ġew ippublikati f'dan il-ktieb li mhux biss jixhed l-irwol tal-awtorità iżda jagħti ħarsa dettaljata lejn dawk l-episodji li sawwru l-istorja moderna ta' Trasport Malta."